钦定古今图书集成/明伦汇编/氏族典/第197卷 > 《廖用贤尚友录》 > 尧雄
## 钦定古今图书集成/明伦汇编/氏族典/第197卷 > 《廖用贤尚友录》 > 尧雄

按《北齐书尧雄传》，“雄字休武，上党长子人。少骁果，善
骑射，轻财重气，为时辈所重。永安中，拜宣武将军、给
事中，持节慰劳恒、燕朔三州大使，仍为都督。从讨刘
灵助，平之，拜镇东将军、燕州刺史，封平城县伯。义旗
初建，雄随尔朱兆败于广阿，遂率所部据定州以归。
高祖以为车骑大将军、瀛州刺史，进爵为公，接下以”
宽恩，甚为吏民所怀附。魏武帝入关，雄为大都督，随
高昂破贺拔胜于穰城。周旋征讨三荆，仍除二豫扬
郢四州都督、豫州刺史。与行台侯景破梁、楚二州。民
上书更乞雄为刺史，复行豫州事，加骠骑大将军。仍
随侯景平鲁阳，除豫州刺史。雄虽武将，而性质宽厚，
治民颇有诚信，为政去烦碎，举大纲而已。抚养兵民，
得其力用。在边十年，屡有功绩，豫人怀之。兴和三年，
征还京师。寻领司、冀、瀛、定、齐、青、胶、兖、殷、沧十州士卒
十万人，巡行西南，分守险要。四年，卒于邺，时年四十
四。赠使持节、都督青徐胶三州军事、大将军、司徒公、
徐州刺史，谥武恭。子师嗣。